ΨΗΦΙΣΜΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ στις 7 Ιουνίου 1991 για την ανάπτυξη του θεάτρου στην Ευρώπη (91/C 188/03)

ΟΙ ΥΠΟΥΡΓΟΙ ΠΟΛΙΤΙΣΜΟΥ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Αναγνωρίζοντας ότι οι τέχνες του θεάματος, συμπεριλαμβανομένου και του θεάτρου, αποτελούν μια από τις σημαντικότερες εκφάνσεις τόσο της πολιτιστικής ζωής όσο και της δημοκρατικής ανάπτυξης των κοινωνιών μας και αποδεικνύουν ότι η πολιτιστική καλλιέργεια αποτελεί μια μόνιμη ανταλλαγή ανάμεσα σ' αυτούς που δημιουργούν, και συνεπώς τα έργα τους, και στους άνδρες και τις γυναίκες που αισθάνονται την ανάγκη μιας πολιτιστικής εμπειρίας που να υπερβαίνει τη λογική της καθημερινότητας,

Γνωρίζοντας καλά ότι η οικονομική βάση των περισσότερων θεάτρων της Ευρωπαϊκής Κοινότητας παραμένει εύθραυστη, αλλά ότι, ένας δυναμικός θεατρικός τομέας, πέρα από το ότι αποτελεί πάντα αυτοσκοπό, αποτελεί επίσης πηγή υλικού μεγάλης αξίας για την κινηματογραφική και τηλεοπτική παραγωγή,

Υπενθυμίζοντας ότι στην Πανηγυρική Δήλωση για την Ευρωπαϊκή Ένωση (Στουτγάρδη, 1983), οι αρχηγοί κρατών και κυβερνήσεων δήλωσαν ότι υποστηρίζουν κοινές δραστηριότητες στους τομείς της πολιτιστικής διάδοσης, καθώς και την αύξηση των επαφών μεταξύ συγγραφέων και δημιουργών των κρατών μελών και τη μεγαλύτερη διάδοση των έργων τους,

Έχοντας επίγνωση του ότι το θέατρο συνδέεται στενά με τη ζωή των τοπικών, των περιφερειακών και των εθνικών κοινοτήτων και του ότι η Ευρωπαϊκή Κοινότητα θα μπορούσε να παρέμβει μόνο με βάση την αρχή της επικουρικότητας και του σεβασμού των διαφόρων πολιτιστικών ταυτοτήτων,

Εκφράζουν τη σταθερή απόφασή τους να ενθαρρύνουν το θέατρο στην Ευρώπη και να ενισχύσουν την ευρωπαϊκή του διάσταση, εξετάζοντας από κοινού, στα πλαίσια νέων προτεραιοτήτων δράσης του γενικότερου πολιτιστικού τομέα, δράσεις για την προώθηση:

α) της μεγαλύτερης κινητικότητας των επαγγελματιών ηθοποιών του θεάτρου και των θεατρικών παραστάσεων-

β)της επικοινωνίας και της καλλιτεχνικής ανάπτυξης μεταξύ των διαφόρων ευρωπαϊκών θεάτρων και μεταξύ των επαγγελματιών που εργάζονται σ' αυτά, εν πρώτοις με διακυβερνητική συνεργασία-

γ)της μετάφρασης θεατρικών έργων, που θα συνεπάγεται δύο είδη μέτρων χάρη στα οποία θα μπορούσαν να γίνουν τα θεάματα αυτά πιο προσιτά: έντυπες περιλήψεις, ταυτόχρονη διερμηνεία, υπέρτιτλους ή υπότιτλους αφενός, και αφετέρου μετάφραση ποιοτικών θεατρικών έργων.

Στα πλαίσια του προτύπου σχεδίου οικονομικής ενίσχυσης των μεταφράσεων σύγχρονων λογοτεχνικών έργων, που εγκαινίασε η Επιτροπή το 1989, θα μπορούσε να δοθεί μεγαλύτερη βαρύτητα στη μετάφραση ποιοτικών θεατρικών έργων-

δ)της επαγγελματικής κατάρτισης σε ευρωπαϊκό επίπεδο, με τη βοήθεια ανταλλαγών, εργαστηρίων, πρακτικής άσκησης ή άλλων πρωτοβουλιών-

ε)της πληροφόρησης και της επικοινωνίας, οι οποίες αποτελούν τους κεντρικούς άξονες των θεατρικών επαγγελμάτων- ορισμένοι οργανισμοί διαδραματίζουν ήδη ζωτικό ρόλο στις ανταλλαγές και την αμοιβαία κατανόηση μέσα στην κοινότητα του θεάτρου. Οι πρωτοβουλίες αυτές θα πρέπει να ενθαρρυνθούν και να μελετηθεί η αύξηση της ανταλλαγής πληροφοριών, τόσο εθνικών όσο και ευρωπαϊκών, στον επαγγελματικό καλλιτεχνικό τομέα-

στ)άλλων πρωτοβουλιών όπως της συγγραφής και της σκηνικής εργασίας, του πειραματικού θεάτρου, του θεάτρου για και από παιδιά καθώς και για και από νέους, της δημιουργίας βίντεο για θεατρικές παραστάσεις, καθώς και της διεύρυνσης του κοινού,

ΚΑΛΟΥΝ την Επιτροπή, λαμβάνοντας υπόψη της άλλα κοινοτικά προγράμματα και σε συνεργασία με το Συμβούλιο της Ευρώπης καθώς και με ευρωπαϊκούς οργανισμούς επαγγελματιών του θεάτρου, να υποστηρίξει τις προπαρασκευαστικές εργασίες στον τομέα αυτόν και, σε συνεννόηση με την επιτροπή πολιτιστικών υποθέσεων, να υποβάλει στους υπουργούς έκθεση σχετικά με τις δράσεις που θα μπορούσαν να αναληφθούν.